כוח של משמר הגבול עצר הבוקר (שישי) בצומת תפוח שבשומרון פלסטיני, תושב שכם בשנות ה-20 לחייו, שנשא על גופו חגורת נפץ. הכוחות סגרו את האזור לתנועת כלי רכב וחבלנים הוזעקו למקום ונטרלו את המטען. המחבל נלקח לחקירת כוחות הביטחון. קצין בכיר בפיקוד מרכז מסר כי לא התקבלה טרם האירוע התרעה ממוקדת על כוונה לבצע פיגוע באזור.



האירוע החל באזור השעה 10:00. לוחמי גדוד "אלון" של משמר הגבול המוצבים במחסום שבצומת זיהו אדם חשוד לבוש מעיל גדול מתקרב ברגל לכיוונם. הם החלו בביצוע נוהל מעצר חשוד והורו לו מרחוק לשכב על הרצפה ולהתפשט. בעת שהוריד את מעילו זיהה הכוח את המטען מחובר אליו. כמה שניות לאחר מכן, הודה החשוד כי אכן מדובר בחגורת נפץ. הוא נעצר במקום, ובמקביל הזעיקו הלוחמים חבלנים במטרה לנטרל את המטען.



"טרם ברור מה הייתה כוונתו של החשוד", אמר מפקד גדוד אלון של משמר הגבול, סגן-ניצב שלומי יוסף. "מה שבטוח הוא שערנות הלוחמים ומקצועיותם הובילה למעצר החשוד ותפיסת חגורת הנפץ, מה שככל הנראה מנע אסון כבד".



עוד בנושא צבא וביטחון:

הקצין שאחראי למחאה נגד "תג מחיר" ביצהר נחקר

חודר שריון: כך פוגע הקיצוץ באימון הטנקים בשיזפון

לא חזרתי לצבא בגלל השכר | דעה